钦定古今图书集成/方舆汇编/职方典/第1436卷 > 《好事近》〈过藤州〉宋·秦观
## 钦定古今图书集成/方舆汇编/职方典/第1436卷 > 《好事近》〈过藤州〉宋·秦观

《山路》雨添花，花动一山春色。行到小溪深处，有黄鹂
千百。飞云当面化龙蛇，夭矫转空碧。醉卧古藤阴
下，杳不知南北。

《府志》：“汉武帝元鼎五年，讨南越，路博德为卫尉，佩伏
波将军印绶，率越归义越侯为戈船下瀬将军，下漓
水，抵苍梧。六年，伏波遣使招降者，赐印，复令相招，城
中皆降，乃以其地置九郡。今苍梧、郁林，博德所开也。
元封五年，初置交趾部刺史，察所部郡国治所在苍
梧郡。往时刺史多以荒远，行部罕遍，部吏因得恣其”
贪残。罗弘为刺史，春行冬息，遍历所部，咨询疾苦，太
守多解绶请罪。弘廉实举发，一时贪残为之敛迹。
元始中，何敞为刺史。苍梧广信县寡妇苏娥，以穷羸
不能自振，将所有杂缯百二十匹，欲往旁县卖之。已
赁牛车载缯其上，与婢俱往，暮止鹄奔亭，是夜为亭
长龚寿所杀，及其婢逾年未发。敞行部，宿亭中，夜未
半，娥出告，敞乃遣吏捕寿，拷问具服，下广信县验问，
与娥语同，收寿父母兄弟皆系狱，请并斩，以助阴诛。
报曰“可。”

元初三年，合浦蛮反，遣御史任远督州郡兵讨之。綦
毋俊以苍梧当合浦下，蛮或流劫，猝难回顾，乃先保
障苍梧，后往合浦，所向摧靡。

喻猛汉和帝时为苍梧太守以清白为治郡人颂曰：
“于惟苍梧交趾之城大汉惟宗达以德仁。”

建宁中谷永为郁林太守。广郁，古西瓯、骆越所居，永
以恩信招降乌浒人十馀万内属，开置七县，郡人立
祠祀之。

婆媪，容县人，汉时炼丹于都峤山，每日于山脚采薇，
充饥食，久之坐化岩中，因曰“婆婆岩。”

陆绩博学多才，吴孙权辟为奏曹掾，以直道见惮，出
为郁林太守，加偏将军，给兵二千人。郁林素不知学，
绩迪以诗书，士慕其风，皆舍里居而学焉。秩满归，舟
轻取石压之，至今号为“廉石。”绩有躄疾，意在儒雅，虽
有军事，著述不废，作《浑天图注》。

葛洪，晋咸和间散骑常侍，闻交趾产丹砂，求为勾漏
令。尝于北流宝圭洞修炼，后仙去。

《博白县志》：绿珠姓梁，博白绿罗村人。生而端丽。石崇
为采访使，遣交趾回，道经博白，以珍珠三斛聘归。赵
王伦使孙秀求之不得，诬崇奉淮南王允为乱，遣卫
士讨之。兵临府，崇顾珠曰：“为汝得罪。”珠曰：“妾当效死
君前。”遂坠楼死。

晋毛炅，泰始七年守郁林，壮勇慷慨，大破吴将顾容
兵，已为吴将陶璜所执，炅不屈，璜怒曰：“晋贼！”炅厉声
曰：“吴狗何贼我耶！”璜大怒，剖其腹死。

李嗣真，永昌初，以右御史中丞知大夫事。来俊臣。狱
方炽，嗣真上书谏，以为“昔陈平事汉祖，谋疏楚君臣，
行反间计，项羽遂亡。今殆有如平者间陛下君臣，恐
为社稷祸。”不纳。出为潞州刺史。俊臣诬以反，流藤州。
贵妃姓杨，容州云凌里人，小名玉环。早失父母，家贫。
初孕十三月，生之日异香满室，胞胎如莲花，三日目
不开。母梦神人以手拭其目，次日目开如点漆，抱日
下目不瞬，肌白如玉，貌绝伦。后军都督部署杨康见
之，以财啖其父母，求为女。妃家素贫，不得已从其请。
康有二女，教之读书，妃三岁，日夜同坐，听其诵读。妃
渐长，通语，孟康夫妇爱惜之。时长史杨元琰摄行帅，
闻之求见，归与妻曰：“资质异常，吾女远不能及。”遂倍
金帛以威胁康，仍求为女。康夫妇泣从其请。妃性敏悟，通音律经史。琰秩满归长安，选入寿王宫，是时年
方十四。明皇召入内，号曰太真，大被宠遇。天宝初，册
为贵妃。先是，妃葬祖时，遇术人云：“坟若高出，子当贵，
惜太低甚。”然亦产贵妃。至是验焉。

《通志》：宋潘盎，苍梧人。常儒服持一大翣，行坐独语，时
传盎能先知。侬智高陷邕，乘胜至梧，闻盎名，召问曰：
“吾形貌何似？”盎曰：“贼耳。”又曰：“梧城几日可陷？”曰：“虽经
年亦不陷。”又曰：“吾欲据梧以有南粤，可乎？”曰：“‘会须斩
汝首，能有粤耶’？贼怒，遂害之。”

苏轼贬琼州，会弟子繇谪雷州，同道藤州。徽宗立，徙
永州。还廉，与郑靖老曰：“某留此过中秋，或至月末乃
行。”至北流，作竹筏下水，历容、藤至梧，与子迈约，令搬
家至梧相会。道藤江下，对月有作，《登浮金亭》曰：“爱此
小天竺，时来中圣人。”后至永，更三大赦还。

徽宗时，秦观被放，还至藤州，出游光华亭，为客道《梦
中长短句》，有云：“醉卧古藤阴下，杳不知南北。”一日，醉
起索水饮，水至，笑视而卒，人以为词谶。先自作挽词
甚哀，读者伤之。时陈无已亦尝客藤，故黄庭坚诗云：
“闭门觅句陈无已，对客挥毫秦少游。二子不知温饱
味，西风吹泪古藤州。”

吴元美，绍兴中为福建安抚司机宜，乡人郑璋告其
作《忧二子赋》讥时宰，又谓其家亭号“潜光”，有心于党
李，堂名“商隐”，无意于事秦。秦桧甚恶之，编管容州。士
子登门从学甚众。尝游勾漏山，作《宝圭十洞记》，未几
卒。容人建勾漏书院于学旁祀之。

谭仕演侨寓岑溪，喜山水，尝游秋风岩，得白象之胜。
入居之岩故多虎，人咸畏惧，演竟与周旋，鲜有所害。
演在岩采木实以食，或十馀日一入村市，至今传以
为奇。

陈宇，绍兴间以大理正知梧州。岁适旱，手写《救荒》十
馀事行之，属县米商四集，人得不饥，郡留斛馀六万。
建炎盗起，增额且半，宇累疏得仍旧。流徙来归，猺獠
帖然。

谭惟寅淳祐十四年知容州。建思贤堂，纪元次山等
五贤善政，效其行事，于堂之东西，作“延老”、乐山二轩。
常论《祭礼》曰：“治道不在多端，在于致敬而已。当其执
圭币以事上帝，是心也举皆天理，无一毫人伪介乎
其间。鬼神之情状，天地万物之理，举见于此，以治天
下，何所往而不当？”时人以为确论。

《府志》：马塘岭一邓姓者，有堪舆十一穴以葬其父以
弓矢约之曰：“视吾箭所到处，即吉穴也。”邓从其言，葬
之村间。有牛伤足不能行，山神曰：“木好做脚。”以其木
续牛足，即行。遂惑众自僭，议创王者居址。后堪舆复
至，登其墓曰：“箭尾不葬，葬箭口发福亦不久。”果谋逆
伏诛，乡人以桐油烧其墓。

《通志》：“何源，洪武中，知梧州，岁饥，僚属议请赈于上，源
曰：‘若请而后赈，民其死且徙矣’。乃捐俸以拯，全活者
甚众。”

余用讷，景泰六年知郁林州。时大雨壅沙，田地赤卤，
居民流散者甚众。讷具奏准停征米五千馀石，民乃
复业。

龙韬成化间知容县。值寇剧，民多流散。韬阅险设略，
严督戍卒捕御，民赖稍甦。邑自洪、永间屡经兵变，供
赋不盈旧数之半，民病额输，多鬻妻奴填沟壑者。韬
甚哀焉，乃率里老赴阙奏请。宪庙怜之，下镇臣韩雍
勘议，檄柳州府同知金廷玺、梧州府推官郑义履亩
核实，得停征粮米五千六百七十馀石，比旧额蠲五
之三。自是民稍不困，征敛多复故业。

吴原正弘治初知博白县。莅任一仆自随。时遭兵变，
民皆离散，正安定复业。寻龙山寇数千为乱，便宜经
略，卒讨平之。虽兵务劻勷，而学校、城池、公署、桥梁靡
不修饬。督抚查核两省词讼，博白独无。

石希介正德十四年知岑溪县。尝筑外城以奠居民，
谓“岑土瘠民贫，皆由不通舟楫。”募石工，欲凿泷底石
山，以通河道。因调繁，改任苍梧，未果凿。

刘士奇嘉靖七年知梧州。郡故多竹舍，连岁罹火患。
公出帑金为民筑墙十馀堵以避火。吏多侵牟者，公
为较正法，马后遂按为格。尝刻《定性书》，揭理学本源，
以变化多士。有盗库银者，讯不服，强曰：“皮肉焉敌竹
木？”公立命搜出之。

廖标，岑溪人。时郁北遭兵，被难者无所归，标为备雨
笠，给以米送之。有陆川庠生庞某者，女年十六，有姿
色。兵掠至岑，其父往赎，不许。标托以无嗣，求置媵，许
之。既赎，标令庞女与己女同寝，明旦送还其父。
阚继禹，蜀人，为部郎。隆庆初，谪郁林同知，署篆。未几，
百废俱举，一缙绅梦元武神语曰：“若为告阚公，今转
某府”二守矣。缙绅以告，阚疑其诞，旬日果得报。阚大
异之，捐俸修庙神于州之后山。民徼福者，岁时纠农，
设坛醮，钟鼓铿鍧，男女杂遝。有善相地者曰：“州治龙
脉，自东北入城，此山为州后，宜静，庙当亟迁。且神武
像也，将兆兵。”已而兴业，果有永平之役

《春明梦馀录》：“梧州开总宪府，初意重广西，其广东山
海警事渐生，则两广之备不得兼而遥制。”又顾募打
手自梧州始，其初行颇可应用，后渐流玩，局成虚器
矣。

《梧州府志》：“舜崩于苍梧之野，葬于九疑之山，一名永
陵，宁远地。帝妃诗云：‘君在湘江头，妾在湘江尾’是也。”
宋时禁樵采，置守陵五户。今相传谓在大云山者，非
也。

汉马援铸铜船济海，已沉于水。天霁水澄，郡人犹隐
隐见之。一名《越王船》。

苍梧火山有火，每三五夜一见。或言山下水中有宝
珠，光烛山上。或言“南越王佗藏神剑于山阿，故深夜
腾焰。”又山中有三足麖，不偶出，时或出鸣苍梧，即有
灾祥之验。

绿珠故居有旧井存焉。耆老云：“汲饮此井者，诞女必
多美。”里闾以美无益，于是遂以巨石填之。但世传石
崇为采访使，道经博白，闻珠美，以明珠三斛买之。考
《晋书》，石崇只仕湖湘，未尝为采访使。岂以博白有绿
罗山、绿珠江，而后人傅会之耶？

古榄村，亦曰榄水，以果树名。有安平巡检司。乡田思
德，人可五六十家。有尚书祠，有坊殿庑门。问尚书为
谁，不知也。或疑为吴清惠公。土人曰：祠在前朝有之
矣，像可二尺许，并列者夫人外又有六像神主云。“敕
赐感应三尚书灵位。”左右侍六人，左右龛有军像各
十五，曰尚书将也。𬬻瓶钟鼓咸具。有碑立于万历戊
申岁，与坊同时。纪修祠姓氏亦云：“《尚书》不著于列。”按
汉士公讳燮，字威彦，举孝廉，补尚书郎。袁徽与尚书
令荀彧书曰：“士府习《左氏春秋》，又《尚书》通古今大义，
今欲条《左氏尚书长义》上之。”献帝赐燮玺书，拜安远
将军，封龙度亭侯。孙权加燮左将军，封龙编侯，年九
十卒。然则尚书者，其以书名耶？以官名耳。梧官至尚
书者，惟我朝吴清惠公，而土人又以非近代为言。岂
士府君治尚书为尚书郎，其门人相传祠之耶？今祠
上驿名“龙门”，下驿名“龙江”，与“龙度”、“龙编”义近；而左右
诸像皆将，又与安远将军、左将军义近，或者为祠士
府君近是。

容县城南二百里，有龙坟山。山有壑，飞瀑如碓下臼。
其左峰峦峭壁，壁傍岩一月堂，龙母坟在焉。坟前偏
左一石池，容水数斗，山石如削，下临急湍，不可步履。
“湍之上则群流奔泻，潺湲竟日五六十步，澌流无声，
聚一潭，深莫测，龙盖蛰伏于此。初一猺妇入山中，久
不返，众往觅之，则为龙所据，阴云罩羃。既归所居，常”
有寒气，人莫敢近，妇不自觉也。娠岁馀，产一龙，胞中
无血，止下水数升。顷之，云雾交集，腾举而去，妇亦无
恙。后数岁，妇以病死，方殡，忽有龙自空中下，盘旋蜿
蜒数四，遂拥其骸以去。众随之，至其地，石忽自裂，龙
置骸，陷而入，石复合。后龙常至其家，飞绕屋前后，久
之乃去。

博白县南大荒山上有池，出怪鱼，名曰“婢妾。”状似人，
有翼，脐下有带，长三尺，白如练，光彩焕烂，人虽见而
不能取。今无所见。

《分界树》，在苍梧封川分境上，验其荣瘁，可别两粤之
丰凶。

南海小虞山有鬼母神，一产十鬼，朝产暮食之。或曰
“今苍梧鬼姑神是。”

齐武帝乘龙舟游江中，纴越布为帆，结绿丝为帆繂，
以𨱎石为足。榜人皆著郁林布，作淡黄裤，齐舞《估客
乐》。

宋景德间，白州有三凤自南来，飞入城中，群鸟随之，
至万寿寺前，栖于“百尺木龙树上。身长九尺，高五尺，
备五彩，冠似金杯。”

博白县远《村名录》：含崇山大木，人迹罕及，外籴不通，
斗米一、二钱。有龙潜江，大鱼动，长六七尺，痴不识人。
村有鸟，大如鹅，五色，有冠率，巢大木之颠，遇天气清
明必出，出必双飞。所过则诸鸟敛翼俛首而伏，不敢
鸣者久之。土人夸以为凤云。

容县东谯楼有钟，唐贞元遗物也，重百钧，悬以亭。大
莲塘有铜锅，风雨晦冥，钟飞往相搏，顷之乃复。成化
三年，韩襄毅欲移之府治，载至龙湾，钟坠水莫能举，
状闻，遂寝。已而尹指挥欲徙之西城，百夫莫致，还之
故所，仅半其力焉。《容志》有灵钟亭记。

博白县治南五十里，有狮子石，吐烟几与云参，移时
而止

《府志》：“尧时有何侯者，隐苍梧山，至夏禹时已二百馀
岁，五帝赐之药一器，家人三百馀口同昇。今为太极
真人云。”

舜葬于苍梧，有群象常为之耕。时有鸟自丹州来，吐
气名曰“冯霄”，能衔土成坟丘，返形变色，登木则禽，行
地则兽，衔青沙如珠。后苍梧采药者得青石，圆洁如
珠，服之不死，带则身轻。

梧故扶南地，扶南王范文正牧羊山涧中，得二鳢鱼，
归欲私食。郎知检求，文曰：“非鱼也，将砺石还尔。”郎至
鱼所，见是石，遂去。文异之。石有铁，文就山中冶銕，锻
作两刀，举刃向天，祝曰：“鳢鱼变化，冶石成刀，斫石破
者，文当治此国。”遂斫之破。于是人情附之。后王扶南，
石上痕尚在。鱼刀子孙宝守，谬比之斩蛇剑。

葛洪，字稚川，句容县人。家贫好学，伐薪贸纸笔，且抄
且诵，以儒学知名。性寡欲，无所爱翫，不知棋局几道，
或寻旧书问义，不远数千里。好学神仙导引之法。从
祖元，吴时学道得仙，号“葛仙翁”，以其炼术授弟子郑
隐。洪就隐学，悉其法。后师事南海太守上党鲍元，妻
以女，授洪内养之术。太安中，石冰作乱，吴兴太守顾
秘檄洪为都尉，讨破之。迁伏波将军。洪见天下己乱，
乃参广州刺史嵇含军事。含遇害，停南土数年，始还
乡里。元帝为丞，辟为掾。以平贼功，赐爵关内侯，不拜。
咸和初，司徒王导召补州主簿，选为散骑常侍，领国
史，洪以年老，固辞不就。闻交趾出丹砂，求为勾漏令，
帝不许。洪曰：“非欲为荣，以有丹砂耳。”帝从之，乃入罗
浮山，著书号《抱朴子》，世以为“尸解。”

唐有宣抚使者，武德初至绣江，游慈圣寺，以金杯挹
水，杯堕井中，遂汲水，水干不见杯，止得一龟，长一尺
二寸。宣抚使解红勒帛系龟腰，祝曰：“尔有灵，入井，速
涨杯出。”宣抚使归出寺门，见龟跃沼内，顷沉入不见。
次日游乾亨寺，至覃埇，见杯自涧流出。宣抚使持杯
去，已归至获杯处，仍见龟系红帛浮沼面，遂拾龟称
祝曰：“吾游此得杯，今又见尔。尔若有灵，可同归供养。”
夜半，风浪骤起，船内二宝剑跃去，龟亦失。向明，集网
搜之，得土藤一根。寻理藤根而至西岸，见龟迹环绕。
宣抚使疏鸾州于此筑城，仍依龟迹，即剑跃处改为
剑江。复于州南三十里得驯鹩之能言语歌舞者，奏
上。及至上前，岁馀不语，上怪焉。鹩曰：“身居南土，生长
禽中，因父母异方，所以不敢言。”上怜鹩，乃赐金环放
还。比归旧巢，鹩母已死，鹩以所赐环殉母。后人因以
名乡，曰《孝义》、曰《感义》、曰《义昌》云。

吕纯阳尝憩于梧山，郡人因构亭其上，名曰“吕仙亭。”
元天历间，疫大作，有张彦才者梦一道士入其家，求
庭前樟树为吕仙像，才许之。明旦，风拔树，亭下疫遂
息。今吕仙像即此木为之。元末仙像左指间生灵芝
一本，状如莲花，馨香袭人。未几而明高皇受命。嘉靖
间，芝又生亭砖，郡人以为瑞世之应。

宋梁弼直佥书郁林，偶假寐，梦西海府君牒请至殿
庭，如王居，讲宾主礼。属撰《水城记》，未就而觉。明日记
成焚之，无病而逝。

元至正间，兴业大李村有姓李者，事修炼术。偶携妻
访外家，酣饮还，途中谓妻曰：“体中燥痒不可忍，会须
过前溪一浴，而姑待于此。”有顷，风雨骤作，妻趋视之，
则遍身鳞甲矣。嘱曰：“我岁一来归，当以米糕祀我。”遂
化龙去。每岁果一还，还则雨足稼丰，乡人呼其居曰
李龙宅。

许三界，在弘治间采樵自给。登山得一衣，非布非褐，
浑身上下皆无缝。衣之归，众见骇曰：“必仙衣也。”已而
能言人未来事，祷晴雨辄应，奉之者甚众。制府闻之
以为妖，惧其惑众，使人逮至，覆之钟下，厚环以薪，举
火煆之彻夜，次晨发之，无有也。三界夕已抵家，谓其
人曰：“我去也，无为若曹累。”遂不知所往。梧人立庙于
西水坊。庙有小蛇数十，背绿腹赤，穴神衣袖中，或蟠
绕。香供上，人以手接而玩之，甚驯。

兴业县大里村、里龙村相近有巨石丈许，突起村心，
能为鸡啼，啼则群鸡随和。居民厌之，凿其石，声遂止，
因名“啼石里。”

兴业县治石山之巅有石如铜锣，响则石马嘶、石人
喊，土人遂叛。万历七年，木头峒狼人叛，魏应文讨平
之。厥后石被雷轰，宛然铜锣，因名“铜锣村。”

兴业县南十里，村民见一马从石中出食草，居人扑
杀分食，惟一老妪子妇三人不食。是夜雷雨大作，电
光中人，见苍龙从空中下。其妪惊仆，觉有人喝曰：“急
出，无顾家。”母子遂出，上小山，困极，立化为石。其村遂
为大池，人呼曰“马塘。”

2004/7/15 10:39上午。